"จีที เวลธ์" เผยเลื่อนเทรดทอง 10 บาท ไม่กระทบบริษัท
โพสต์ทูเดย์-จีที เวลธ์ แมเนจเม้นท์ ยืนยันไม่ได้รับผลกระทบจากการเลื่อนเทรดทอง 10 บาท แต่แนะควรหาข้อสรุปชัดเจนว่าจะเลื่อนถึงเมื่อไหร่
12 ม.ค. 2553

โพสต์ทูเดย์-จีที เวลธ์ แมเนจเม้นท์ ยืนยันไม่ได้รับผลกระทบจากการเลื่อนเทรดทอง 10 บาท แต่แนะควรหาข้อสรุปชัดเจนว่าจะเลื่อนถึงเมื่อไหร่ 
นายสาธิต วรรณศิลปิน กรรมการผู้จัดการ บริษัท จีที เวลธ์ แมเนจเม้นท์ จำกัด ในฐานะตัวแทนซื้อขายสัญญาทองคำล่วงหน้า Gold Futures  เปิดเผยว่า สำหรับบริษัท การเปิดซื้อขายโกลด์ฟิวเจอร์ขนาด 10 บาท คงไม่ได้เพิ่มมูลค่า หรือปริมาณการซื้อขายให้ตลาดอนุพันธ์มากนัก เพราะประเด็นดังกล่าวจะขึ้นอยู่กับความผัวผวนของราคาทองคำซึ่งทำให้นักลงทุนสามารถสร้างผลตอบแทนในการลงทุนมากกว่า อย่างไรก็ตามเห็นว่าขนาดสัญญาที่เล็กลงจะทำให้สามารถดึงลูกค้ากลุ่มใหม่ๆ เข้ามาลงทุนในตลาดโกลด์ฟิวเจอร์ได้เพิ่มขึ้น ซึ่งบริษัทสมาชิกรวมทั้งตลาดอนุพันธ์จะจ้องทำงานอย่างหนักในการให้ความรู้กับนักลงทุนที่เข้ามาลงทุน เพราะขนาดที่เล็กลงก็อาจจะทำให้ความเสี่ยงในการลงทุนเพิ่มขึ้น 
"ดังนั้นการเลื่อนหรือไม่เลื่อนเปิดซื้อขายโกลด์ฟิวเจอร์ขนาด 10 บาทออกไปนั้นก็คงไม่ได้ส่งผลกระทบอะไรต่อตัวบริษัทเพราะที่ผ่านมามีการเตรียมความพร้อมเรื่องระบบเรียบร้อยแล้ว และมีการให้ความรู้กับนักลงทุนอย่างต่อเนื่องถึงการเปิดซื้อขายโกลด์ฟิวเจอร์ขนาด 10 บาท" นายสาธิตกล่าว
อย่างไรก็ตาม พรุ่งนี้ (13 ม.ค.) ตลาดอนุพันธ์ได้เชิญโบรกเกอร์และบริษัทสมาชิกเข้าประชุมในช่วงบ่าย เพื่อชี้แจงและทำความเข้าใจเกี่ยวกับการเลื่อนเปิดซื้อขายโกลด์ฟิวเจอร์ขนาด 10 บาท ซึ่งไม่ทราบแน่ว่าทางตลาดอนุพันธ์จะขอมติจากบริษัทสมาชิกถึงระยะเวลาการเลื่อนเทรด หรือขอความเห็นในประเด็นใด อย่างไรก็ตามหวังว่าการประชุมน่าจะได้ข้อสรุปที่ชัดเจนถึงระยะเวลาในการเลื่อนเทรด และควรหาข้อสรุปในประเด็นความขัดแย้งที่เกิดขึ้นว่าโกลดฟิวเจอร์ขนาด 10 บาท จะมีผลกระทบต่อร้านขายทองอย่างไร ซึ่งทางสมาคมควรทำความเข้าใจกับสมาชิกของตัวเอง